b'\n_START_ARTICLE_\nUnije\n_START_SECTION_\nGeografija\n_START_PARAGRAPH_\nUnije so gri\xc4\x8devnat otok, porasel s sredozemskim grmi\xc4\x8devjem in povr\xc5\xa1ino 18 km\xc2\xb2, na severu Jadrana v zahodnem nizu Kvarnerskih otokov, zahodno od otoka Lo\xc5\xa1inj. Najvi\xc5\xa1ji vrh na otoku je 129 mnm visok Kalk. Zahodna obala se strmo spo\xc5\xa1\xc4\x8da v morje, medtem ko je vzhodna obala ni\xc5\xbeja z ve\xc4\x8d manj\xc5\xa1imi zalivi._NEWLINE_Na otoku je samo eno naselje, istega imena kot otok, ki se nahaja ob robu plodnega polja na koncu prostranega zaliva na zahodni strani otoka. Naselje ima manj\xc5\xa1i pristan, restavracijo in trgovino. Pristan je zavarovan pred ju\xc5\xbenimi vetrovi. Severozahodni in jugozahodni vetrovi povzro\xc4\x8dajo velike valove._NEWLINE_Primerno sidri\xc5\xa1\xc4\x8de za ve\xc4\x8dja plovila je okoli 500 m od obale, manj\xc5\xa1a plovila pa se lahko prive\xc5\xbeejo na notranji strani pomola, ob katerem pristajajo ladje rednega ladijskega prometa. Na koncu okoli 60 m dolgega pomola stoji svetilnik._NEWLINE_Dobra sidri\xc5\xa1\xc4\x8da in zakloni\xc5\xa1\xc4\x8da pred vetrovi so v zalivih Vogni\xc5\xa1\xc4\x87a, Podkujni in Mara\xc4\x8dol na vzhodni obali, samo pred burjo pa je zavarovan zaliv Vrulje na jugu oto\xc4\x8dka._NEWLINE_Mara\xc4\x8dol je ozek in okoli 450 m globok zaliv, v katerem je okoli 50 priveznih boj. Na zahodni obali je majhen pomol, od katerega vodi steza proti naselju Unije. Zaliv je od naselja oddaljen 15 minut zmerne hoje.\n_START_SECTION_\nZgodovina\n_START_PARAGRAPH_\nOtok je bil naseljen \xc5\xbee v \xc4\x8dasu Ilirov, kar dokazujejo ru\xc5\xa1evine starih ilirskih utrdb na severu in jugovzhodu otoka. Iz anti\xc4\x8dne dobe pa so ohranjeni ostanki vile rustike, ki se nahajajo na mestu dana\xc5\xa1njega naselja. V vasi stoji cerkev sv. Andrije zgrajena v 15. stoletju.\n_START_SECTION_\nPrebivalstvo\n_START_PARAGRAPH_\nUnije so slabo naseljen otok. Na otoku je okoli 240 stanovanjskih zgradb, v katerih stalno \xc5\xbeivi 85 prebivalcev (popis 2001).\n_START_SECTION_\nPromet\n_START_PARAGRAPH_\nOto\xc4\x8dek je z ladijsko linijo vsak dan povezan z Malim Lo\xc5\xa1injem. Na oto\xc4\x8dku je manj\xc5\xa1a letali\xc5\xa1ka steza. Letali\xc5\xa1\xc4\x8de je oddaljeno od letali\xc5\xa1\xc4\x8da v Puli 30\xc2\xa0km, od letali\xc5\xa1\xc4\x8da na M.Lo\xc5\xa1inju pa 8\xc2\xa0km. Avtomobilskega prometa na oto\xc4\x8dku ni._NEWLINE_Iz pomorske karte je razvidno, da na Unijah stojijo trije svetilniki. Prvi stoji na koncu pomola v pristani\xc5\xa1\xc4\x8du in oddaja svetlobni signal: R Bl 3s. Drugi stoji na rtu Vnetak in oddaja signal: BR Bl(3) 10s, z nazivnim dometom 10 - 7 milj. Tretji svetilnik pa stoji na rtu Lokunji in oddaja signal B Bl(4) 15s. Nazivni domet je 15 milj.'